Lad det være sagt med det samme. Jeg finder det dybt beklageligt, at der er præster i folkekirken, der diskriminerer. For det er præcis hvad de gør, når de ikke vil vie homoseksuelle.

Den danske folkekirke har i forvejen en masse privilegier, og præsternes gode løn er betalt af skatteyderne, og derfor har de bare at behandle alle ens.

Men jeg kan alligevel undre mig over det fuldstændig overdimensionerede fokus, der er på de 20 pct. af folkekirkens stokkonservative præster, samtidig med at der absolut ingen fokus er på imamerne og moskeerne, når vi taler om homoseksuelles rettigheder. Var det så vel, at det kun var 20 pct. af imamerne, der ville vie homoseksuelle, ja, så kunne vi godt holde en kæmpe fest, for så var kampen for ligestilling blandt vores medborgere med anden etnisk baggrund nået virkeligt langt.